stanford-oval/wikipedia huggingface dataset:
מחסום ארליך-שוובל
השפעת המחסום על גידול גבישים ואפיטקסיה > התקבצות מדרגות שלא בגלל מחסום אנרגטי

פעמים רבות מתקבלת באפיטקסיה התקבצות מדרגות כאשר קיים במהלך הגידול חומר נוסף (זיהום). זאת, גם כאשר ללא החומר הנוסף הזה הנתונים מצביעים על קיומו של מחסום ארליך-שוובל. דוגמה לכך היא הומואפיטקסיה של יהלומי מעבדה ב-CVD בעזרת פלזמה (אנ') (PECVD): כאשר זו מבוצעת באווירה של מימן ומתאן בלבד מתקבלים פני שטח חלקים על המישור (100) ומתפתחות תלוליות בצורת "עוגות חתונה". אבל כשמוסיפים מעט חנקן לפאזת ההזנה מקבלים מקרו-מדרגות, שגובהן אלפי שכבות אטומיות.
את התקבצות המדרגות הזו ניתן להסביר על ידי התיאוריה הקינמטית של זרימת מדרגות בגידול גבישים שפיתחו, במקביל, ניקולס קַבְּרֵרָה (אנ') וצ'ארלס פרנק (אנ') על פי משוואות הזרימה של מכוניות בכביש. כשהמדרגות הן במרווח אחיד, הן אוספות צורני גידול בצורה אחידה, ולכן מתקדמות במהירות שווה. בדיוק כמו מכוניות שנוסעות במהירות המקסימלית המותרת בכביש. אבל אם יש על פני השטח אזור של מדרגות צפופות (בגלל חור או גל בליטוש, למשל), אז הן יכולות לאסוף רק מעט צורנים, ומתקדמות לאט. למעשה נוצר גל הלם. אבל בהמשך הוא משתטח, והמרחקים בין המדרגות, נהיים שווים. לעומת זאת, כאשר יש הפרעה קבועה על פני השטח, למשל זיהום המעכב או מונע את התקדמות המדרגות (באנלוגיה לתנועת מכוניות הפרעה קבועה היא, למשל, תאונה) הן מצטופפות יותר ויותר עד ל"פקק תנועה" אמיתי: מקרו-מדרגה. אם המדרגות יכולות מתישהו לעבור מעל הזיהום, הוא מפסיק להיות פעיל, והתנועה מתחדשת. (באנלוגיה הגיע גרר וסילק את הגרוטאות.)
תנועת המקרו-מדרגות נעצרת מפני שאדאטומים לא יכולים להצטרף אליה מלמעלה. או שהם נעצרים ליד שפת המדרגה וחוזרים חזרה, או שהם מתנדפים (דסורפציה) בחזרה לפאזת ההזנה. מלמטה, אדאטומים שמנסים "לטפס" על המצוק יוצרים מבנים תלת-ממדיים שגדלים ומתפרקים באופן אקראי. כשמבנה כזה מגיע, במקרה, לגודל קריטי, המכסה את אטומי הזיהום הסמוכים, הוא מבטל את פעילותם, ושוטף על פניהם ואותם כמו גל צונאמי, עד שהוא ניתקל ונעצר בשדה הבלימה של המזהמים הבאים; והכל מתחיל שוב. המקרו-מדרגה מתקדמת, אם כן, בקפיצות מהירות, כשהיא סוחפת איתה את המזהם באפקט צונאמי.
התגברות על חוסר היציבות בגלל מחסומי ארליך-שוובל

למחסום ארליך-שוובל יכולה להיות השפעה מטיבה על הגידול באופן זרימת מדרגות (SF). עם זאת, מחסומים אלו יכולים להביא לגידול בלתי יציב כנגד כל סוג של הפרעה (זמנית או מקומית), כך שעל פני השטח מתפתחות תלוליות אם המדרגות רחבות, ובנוסף המדרגות עצמן יכולות להתפתל למבנה של "אצבעות". להתגברות על אי יציבות הגידול בגלל מחסומי ES יש, לכן, חשיבות מעשית. כדי להשיג זאת צריך ליצור מצב שבו האדאטומים מסוגלים לחלוף מעל או דרך המחסום. הדרך הפשוטה ביותר היא העלאת הטמפרטורה של הגידול, כך שלאדאטומים תהיה מספיק אנרגיה קינטית להתגבר על אנרגיית המחסום. כאשר אין אפשרות להעלות את טמפרטורת הגידול במידה הנדרשת, כדי לאפשר לאדאטומים "לחלוף" על פני מחסומי ES, אפשר לגדל בקצבי גידול נמוכים. במקרה זה אפקטים מחליקים, כמו דסורפציה, יכולים להפוך לדומיננטיים. הירידה בכמות האדאטומים יוצרת זרימה "במורד ההר" המאזנת את זו "שבמעלה ההר" בגלל מחסומי ה‑ES.
אפשרות נוספת לייצוב הגידול היא יצירת ערוץ דיפוזיה אלטרנטיבי, כך שהאדאטום "עוקף" את מחסום ES. למשל, בגידול GaN באפיטקסיית קרן מולקולרית עם ערור בפלזמה (PAMBE) מתגרענים איים על הטרסות בגלל מחסום ES גבוה. כדי למנוע אותם משתמשים בעודף גליום, כך שעל פני השטח נוצרת חד-שכבה רצופה עודפת של גליום. שכבת הגליום הזו ממסכת את מחסום ES והגידול עובר לאופן זרימת מדרגות. אפשרות נוספת להתגבר על האי-יציבות בגלל מחסום ES היא שינוי הכימיה של פני השטח: בגידול GaN ב-MOVPE מתקבלות על פני השטח מדרגות מפותלות כאשר הגז הנושא הוא חנקן. לעומת זאת, אם משתמשים במימן כגז נושא מתקבלת מורפולוגיה חלקה בפני השטח. האפקט של המימן הוסבר על ידי איכול עצמי של חזית הגידול, או על ידי יצירת שכבה חלקית של מתכת ספוחה על פני השטח (בדומה לשימוש בעודף Ga בגידול ב-PAMBE).
ראו גם

מודל TLK
אפיטקסיה
לקריאה נוספת

M.A. Herman, W. Richter and H. Sitter, Epitaxy - Physical Principles and Technical Implementation Springer, Berlin, Germany, 2004, pp. 344-350, ISBN 978-3-642-08737-0
Chaouqi Misbah, Olivier Pierre-Louis, and Yukio Saito, "Crystal surfaces in and out of equilibrium: A modern view", Reviews of Modern Physics, 82, (2010) 981. https://journals.aps.org/rmp/abstract/10.1103/RevModPhys.82.981
רותם אבוהב

| --- | --- |

אבוהב באפריל 2015
 לידה:  18 באוגוסט 1976 (בת 48) רחובות, ישראל 
 שם לידה:  רותם איטח
 מדינה:  ישראל 
 תקופת הפעילות:  מ-1984
 עיסוק:  שחקנית, קומיקאית, מנחת טלוויזיה
 בן זוג:  שי אבוהב
 מספר צאצאים:  3
 פרסים והוקרה:  פרס אופיר לשחקנית המשנה הטובה ביותר - אביבה אהובתי
 https://rotemabuhav.com/
 פרופיל ב-IMDb
 
רותם אַבּוּהַב (נולדה ב-18 באוגוסט 1976) היא שחקנית, קומיקאית, סטנדאפיסטית ומנחת טלוויזיה ישראלית. זוכת פרס אופיר לשחקנית המשנה הטובה ביותר, על תפקידה בסרטו של שמי זרחין, "אביבה אהובתי".
ראשית חייה

נולדה כרותם איטח ברחובות. היא גדלה בתל אביב בשם רותם איטח-אשבל (בעקבות נישואיה השניים של אמה), ויש לה חמישה אחים למחצה. את לימודי התיכון עשתה אבוהב בתיכון א' לאמנויות תל אביב. את שירותה הצבאי עשתה בלהקת חיל האוויר.
חיים אישיים

אבוהב נשואה לשי אבוהב ולהם שלושה בנים.
בנה הבכור הוא הכדורגלן עומר אבוהב, המשחק במועדון "בני סכנין" בליגת העל בכדורגל.
אבוהב מתגוררת בתל אביב.
פילמוגרפיה > קולנוע

| שנה | פרויקט | תפקיד | במאי/ יוצר | הערות |
| --- | --- | --- | --- | --- |
| 1998 | חתולות הרעם | אושרית משולם | עירית לינור |  |
| 1998 | הצל של החיוך שלך | ממי |  | דיבוב |
| 1999 | מבצע סבתא | שירלי | דרור שאול |  |
| 2003 | הכוכבים של שלומי | זיוה בר דיין | שמי זרחין |  |
| 2003 | סימה וקנין מכשפה | מזל וסרמן | דרור שאול |  |
| 2004 | סוף העולם שמאלה | ג'וזי שושן | אבי נשר |  |
| 2006 | אביבה אהובתי | אניטה לוי | שמי זרחין |  |
| 2012 | העולם מצחיק | מרגלית כהן | שמי זרחין |  |
| 2016 | עמק | שרה | סופי ארטוס |  |
| 2017 | להציל את נטע | דליה | ניר ברגמן |  |
| 2018 | רכבת קלה |  | עמוס גיתאי |  |
| 2021 | זרים מושלמים | רויטל | ליאור אשכנזי |  |
| 2022 | משפט | ענת |  |  |
| 2024 | מזל חתולה | ריקה | חנן סביון וגיא עמיר |  |
פילמוגרפיה > טלוויזיה

| שנה | פרויקט | תפקיד | הערות |
| --- | --- | --- | --- |
| 1984–1986 | זהו זה! | תפקידים שונים |  |
| 1984–1986 | חוכמה גדולה |  | פינה בטלוויזיה |
| 1985 | רחוב סומסום |  |  |
| 1986 | ממני | עצמה | תפקיד אורח; תוכנית ראיונות |
| 1987 | שמיניות באוויר | עצמה | תפקיד אורח |
| 1999 | 20 פלוס | מיכל מרקוביץ' | עונה 2; תפקיד אורח |
| 1999 | פאזל | גילת |  |
| 1999–2000 | דומינו | תפקידים שונים | 2 עונות |
| 2001 | חוצלארץ | שרי | סרט טלוויזיה |
| 2001 | וואי בלילה | עצמה | מנחה |
| 2002 | שידורי המהפכה | תפקידים שונים |  |
| 2002 | הכי טעים שיש | עצמה | מנחה |
| 2002–2003 | ערב אדיר | תפקידים שונים | 2 עונות; תוכנית אירוח |
| 2003 | המופע המרכזי |  |  |
| 2003–2010 | מעורב ירושלמי | אריאלה שדה | 3 עונות |
| 2004 | בדרך אל החופש | עצמה | מנחה |
| 2005 | טלנובלה בע"מ | שרית חבייה | תפקיד ראשי |
| 2006 | קטן עליי | עצמה | מנחה |
| 2006 | שכל העולם יישמע | עצמה | מנחה |
| 2007 | חדשות מפתיעות |  |  |
| 2008 | שבוע סוף | תפקידים שונים | 2 עונות |
| 2008 | פעם בחיים | עצמה | תוכנית מציאות; מתמודדת |
| 2011–2025 | סברי מרנן | שני רוזן | תפקיד ראשי |
| 2014–2019 | בתולות | קרנית |  |
| 2015–2019 | לה פמיליה | חגית גרנות | תפקיד ראשי |
| 2015–הווה | גב האומה | עצמה | חברת פאנל |
| 2020 | אזהרת מסע | דנה שור |  |
פילמוגרפיה > תיאטרון

| שנה | פרויקט | תפקיד | תיאטרון | במאי | מחזאי | הערות |
| --- | --- | --- | --- | --- | --- | --- |
| 2003 | בודדה באפלה |  |  |  |  |  |
| 2003 | אמא קוראז' |  | תיאטרון הקאמרי | עמרי ניצן | ברטולט בּרֶכט | מחזה |
פילמוגרפיה > פרויקטים שונים

| שנה | פרויקט | תפקיד | הערות |
| --- | --- | --- | --- |
| 2003 | לא נפסיק לצחוק | אשתו של משה | מופע |
| 2005 | פסטיגל גיבורי-על | ההורסת |  |
| 2013 | מופע סטנד-אפ | עצמה |  |
הערות שוליים

↑    סמדר שיר, אני כאן לא רק בגלל אשתי, באתר "ידיעות אחרונות", 26 בדצמבר 2016
↑  רוני שיינר, רותם אבוהב משתפת: "אין לי עם מי לחלוק דברים", באתר אייס, 23 במאי 2024
| פרס אופיר לשחקנית המשנה הטובה ביותר |
| --- | --- | --- |
| 1990–1999 | מילי אביטל (1991) • אביטל דיקר (1992) • דבורה קידר (1993) • אורלי זילברשץ (1994) • אסתי זקהיים (1995) • דנה רז (1996) • אורלי פרל (1997) • אסי לוי (1998) • דליה פרידלנד (1999) |  |
| 2000–2009 | דלית קהן (2000) • לילי קוסאשווילי (2001) • מאיה מרון (2002) • ענת וקסמן (2003) • רונית אלקבץ (2004) • רבקה מיכאלי (2005) • רותם אבוהב (2006) • ענת וקסמן (2006) • אוולין הגואל (2008) • לבנה פינקלשטיין (2009) |  |
| 2010–2019 | רוזינה קמבוס (2010) • ריימונד אמסלם (2011) • עירית שלג (2012) • לאורה ריבלין (2013) • דאנה איבגי (2014) • דבורה קידר (2015) • רובא בלאל-עספור (2016) • מונא חוא (2017) • שירה האס (2018) • הדס בן ארויה (2019) |  |
| 2020 ואילך | שירה האס (2020) • ריימונד אמסלם (2021) • ג'ואנה סעיד (2022) • תיקי דיין (2023) • בת אל מוסרי (2024) |  |
| --- | --- |
בקרת זהויות :  NLI: 987007298467605171  ISNI: 0000 0004 0256 2816  LCCN: no2010067941  VIAF: 298590297   WorldCat (עם VIAF): 298590297
P.T (משחק וידאו)

| --- | --- |

 כללי
 תאריך הוצאה:  12 באוגוסט 2014
 סוגה:  משחק אימה
 פיתוח:  Kojima Productions (אנ')
 הוצאה לאור:  Konami
 ארץ מקור:  יפן
 שפות:  יפנית אנגלית
 סדרה:  Silent Hill
 דרישות תוכנה
 מנוע משחק:  Fox Engine (אנ')
 מצבי משחק:  משחק וידאו לשחקן יחיד
 פלטפורמות:  פלייסטיישן 4
 דרישות מערכת
 בקרים:  ג'ויסטיק
P.T (ראשי תיבות של "playable teaser" - בעברית: טיזר שניתן לשחק בו) הוא משחק וידאו מסוגת האימה הפסיכולוגית שפותח על ידי האולפן Kojima Productions (אנ') תחת שם העט "7780s Studio" והופץ על ידי חברת ההפצה Konami. המשחק בוים ועוצב על ידי הידאו קוג'ימה, תוך שיתוף פעולה עם הקולנוען גיירמו דל טורו.
המשחק הופץ עבור קונסולת הפלייסטיישן 4 ב-12 באוגוסט 2014 בחינם בחנות המקוונת. המשחק נועד להיות טיזר אינטראקטיבי עבור המשחק Silent Hills (אנ'), אחד אחד ממשחקי הסדרה Silent Hill (אנ'). לאחר שפיתוח המשחק Silent Hills בוטל, Konami הסירו את המשחק מחנות הפלייסטיישן ושחקנים ששיחקו בו קודם לכן, לא יכלו להתקינו מחדש על הקונסולה. ההחלטה ספגה ביקורת, והחברה לבסוף נעתרה לבקשת המעריצים ושחררה את המשחק להורדה מחדש. חלק מהמעריצים יצרו גרסאות משלהם למשחק.
המשחק קיבל ביקורות נלהבות על העלילה והעיצוב, אך גם ביקורות מעורבות על החידות שבו.
משחקיות

בניגוד למשחקים הקודמים בסדרה, בהם השחקן שיחק בדמות מנקודת מבט של גוף שלישי (השחקן רואה את הדמות מאחורי גבה), השחקן הפעם משחק בדמות מנקודת מבט של גוף ראשון (השחקן רואה את עולם המשחק דרך עיני הדמות). הדמות היא פרוטגוניסט חסר שם שנשלט על ידי השחקן, שמתעורר בבית פרברי רדוף רוחות, וחווה התרחשויות על טבעיות. המקומות אותם ניתן לחקור בבית הם מסדרון הבנוי בצורת האות L, חדר שירותים וגרם מדרגות המוביל לחדר נוסף בו השחקן נכנס למעין "לופ אינסופי" של המסדרון הקודם. הפעולות היחידות שהשחקן מסוגל לבצע הן הליכה והתמקדות בדברים שמולו (Zoom). על מנת להתקדם במשחק, על השחקן לחקור אירועים על טבעיים מאיימים ולפתור חידות שונות בבית. בכל פעם שהשחקן מסיים "לופ" אחד בהצלחה, המסדרון משתנה ומתחיל "לופ" חדש. בנוסף, השחקן נתקל ברוח נקמנית של אישה בשם ליסה. במידה וליסה תופסת את השחקן, השחקן יצטרך להתחיל את אותו "הלופ" מחדש.
לאחר שהשחקן פתר את החידה האחרונה, הוא מצליח לצאת מהבית. מיד בצאתו לרחוב, מתברר לשחקן שהמשחק שהוא שיחק הוא רק טיזר אינטראקטיבי למשחק עתידי בשם Silent Hills שבוים על ידי קוג'ימה ודל טורו. עם צאתו מהבית, דמותו של הפרוטגוניסט נחשפת ומגולמת בלכידת תנועה על ידי השחקן נורמן רידוס.
עלילה

המשחק מתמקד בפרוטגוניסט חסר שם המתעורר בחדר פינתי ופותח את הדלת לכיוון המסדרון. ביציאתו למסדרון, השחקן יכול להתלך בו בחופשיות, אך מגלה שהוא חוזר על עצמו והשחקן תקוע במעין "לופ אינסופי". בפעם הראשונה שהשחקן עובר במסדרון, שדרן רדיו מדווח על רצח של אם וילדיה על ידי הבעל. בנוסף, השדרן מזכיר עוד שני מקרים זהים לרצח זה.
לאחר מכן, השחקן נתקל בדמות של אישה עוינת ששמה הוא "ליסה". לאחר שהוא בורח לשירותים וננעל בפנים, השחקן מוצא פנס וחוזה בייצור דמוי עובר בוכה בכיור. השחקן יוצא מחדר השירותים ולומד שליסה מתצפתת עליו באופן קבוע. למרות שניתן להימנע מליסה לחלוטין במהלך המשחק, הפרוטגוניסט ימות במידה וליסה תתפוס אותו. לאחר מותו, השחקן חוזר לחדר הראשון במשחק והלופ מתחיל מחדש. בחדר הראשון, השחקן מוצא שקית נייר עם כתמי דם שזזה מעצמה ואומרת לשחקן: "תיזהר. הרווח בדלת .. זאת מציאות אלטרנטיבית. האני היחיד הוא אני, אתה בטוח שאתה היחידי הוא אתה?"
הלופים הבאים מציגים מקרר שתלוי מהתקרה בעזרת שרשראות ודם נוזל מתוכו. מתוך המקרר, השחקן שומע בכי של תינוק. לאחר שהשחקן נכנס ללופ הבא, המקרר נעלם והשדרן ברדיו מדווח על הודעה בשפה השוודית (אזכור לתסכית "מלחמת העולמות" משנת 1938). בלופ הבא, המנורה בתקרה נצבעת באדום וראייתו של השחקן מיטשטשת. השחקן מתקשה לזוז והמסדרון משתנה במהירות. השחקן מגלה חור בקיר ולאחר שהציץ דרכו, הוא חוזה באישה נדקרת למוות בחדר שירותים, בזמן שהשדרן מהרדיו מתלונן על "החברה המעורערת". לאחר שהקול נגמר, חדר השירותים נפתח מעצמו והשחקן פוגש ביצור דמוי העובר בשנית. היצור מספר לשחקן שעשרה חודשים קודם לכן, גבר לא מזוהה פוטר מעבודתו והתחיל לשתות בכבדות. אשתו עבדה בעבודה חלקית בתור קופאית כדי לפרנס את משפחתם, אבל המנהל שלה בעבודה נמשך אליה. המסדרון מסתדר מחדש והשחקן שומע קול שאומר "204863" ללא הפסקה. ראיית השחקן מיטשטשת בשנית והמשחק מציג "הודעת שגיאה" מזויפת.
כשהמשחק מאותחל מחדש, השחקן מתעורר בחדר הפינתי. השחקן מתחיל את הלופ האחרון כשבידו פנס שמשמש כמקור האור היחיד. השחקן מוצא חתיכות של תמונה מפוזרות במסדרון ומחבר אותן יחדיו. כאשר התמונה הורכבה מחדש, הטלפון בבית מצלצל והשחקן שומע קול לא ידוע שאומר לו "אתה נבחרת". השחקן שומע את דלת הבית נפתחת ועוזב את הבית.
מיד ביציאתו מהבית, קול נשמע ברקע שאומר "הוא חי חיים בנאליים לחלוטין, עד שאביו הרג אותו ואת אמו. אך כעת הוא חזר ומוכן לשחק בצעצועיו החדשים". השחקן יוצא ומגלה רחוב נטוש ומתברר שהדמות עצמה גולמה בלכידת תנועה על ידי השחקן נורמן רידוס. מיד לאחר מכן, כתוביות הסיום מתנגנות.
פיתוח

קוג'ימה הפקות השתמשו במנוע משחק שהם יצרו בשם "Fox Engine (אנ')" במטרה לייצר את המשחק. המטרה של קוג'ימה בייצור המשחק הייתה להפחיד את השחקנים בדרך מקורית ולייצר טריילר אינטראקטיבי במקום להפיץ עוד תמונות וסרטונים מהמשחק Silent Hills.
המשחק עוצב כך שלשחקנים ייקח לפחות שבוע לסיים אותו, וקוג'ימה רצה שהחידות יהיו כמה שיותר מאתגרות. למרות זאת, מספר שחקנים סיימו את המשחק מספר שעות לאחר ששוחרר, מה שהפתיע את קוג'ימה. קוג'ימה תכנן שהמשחק יהיה כמה שיותר מסתורי במטרה להפוך את חווית המשחק למפחידה. עלילת המשחק ניתנת לשחקנים בצורה מאוד מינימלית והרמזים לפתירת החידות כמעט ולא שם. קוג'ימה בחר שהמשחק יתקיים בתוך מסדרון בבית מאשר במקומות אחרים מכיוון שרצה שהמשחק ישפיע על כל השחקנים ללא "הבדלי תרבות" ביניהם. קוג'ימה הצהיר של-P.T ול-Silent Hills אין קשר ישיר ביניהם, וש-Silent Hills היה אמור להציג אלמנטים חדשים שלא הופיעו ב-P.T. קוג'ימה יצר את הקונספט למשחק על סמך סרטי אימה ומדיות נוספות שהוא חשב שהן מפחידות מספיק. במהלך יצירת המשחק, קוג'ימה נרתע משימוש באלימות גרפית (אנ') כדי לבנות מתח כי הוא הרגיש שמלא משחקי אימה השתמשו כבר בטכניקה הזאת. הוא רצה ליצור חוויה יותר "טבעית".
אחד השחקנים הצליח לפרוץ את מצלמת המשחק וגילה שברגע שהשחקנים מקבלים לידם את הפנס, דמותה של ליסה עומדת בדיוק מאחוריהם לכל אורך הדרך (במידה והשחקן יסתובב אחורה, ליסה תעבור אוטומטית לצד השני). רמזים לכך במשחק ניתנו בצלליות שנמצאות תחת השחקן ובקולות שהוא שומע כאשר הוא מתהלך בבית. אותו שחקן גם גילה קטע שלא נכנס למשחק הסופי בו גופתה של ליסה היא חסרת ראש ושוכבת בתוך אמבט מלא דם. דמות הפרוטגוניסט ממודלת על פי השחקן נורמן רידוס לא רק במשחק P.T, אלא הייתה אמורה להיות ממודלת כך גם במשחק Silent Hills המלא. הרחובות שהשחקנים ראו בסוף המשחק היו אמורים להיות חלק מהמפה של העיירה סיילנט היל.
הערות שוליים

↑  Allegra Frank, You can re-download P.T., and here's how, Polygon, ‏2015-12-16 (באנגלית אמריקאית)
1 2  Lucy O'BrienUpdated: Jan 4, 2019 11:19 pmPosted: Dec 17, 2014 1:39 Am, My Game of the Year Wasn't a Game At All, IGN, ‏2014-12-17 (באנגלית)
1 2 3  Game of the Month - August 2014 - PT, GameSpot (באנגלית אמריקאית)
1 2 3  "Hideo Kojima and Guillermo del Toro are making Silent Hills". Eurogamer.net (באנגלית). 2014-08-13. נבדק ב-2023-07-13.
1 2 3  Is Silent Hills teaser PT the scariest game ever? - Gaming Feature - Digital Spy, web.archive.org, ‏2014-10-18
↑  David Houghton published, P.T. is still the purest horror game around, and one of the smartest on PS4, gamesradar, ‏2016-10-31 (באנגלית)
1 2  Lucy O'BrienUpdated: Jan 4, 2019 11:41 pmPosted: Aug 13, 2014 12:01 Am, Hideo Kojima and Guillermo del Toro Are Teaming Up for Silent Hills, IGN, ‏2014-08-13 (באנגלית)
1 2  Philip Kollar, Silent Hills' future is up in the air, but we're still trying to figure out P.T., Polygon, ‏2015-04-08 (באנגלית אמריקאית)
1 2 3  Iain Wilson published, P.T./Silent Hills demo walkthrough, gamesradar, ‏2014-08-15 (באנגלית)
↑  הקול מתאר: "אבא היה כזה כישלון. בכל יום, הוא אכל את אותו האוכל, התלבש באותם הבגדים, צפה באותם המשחקים... כן, הוא היה בחור כזה. אבל יום אחד, הוא פשוט הרג אותנו! הדרך שבה הוא עשה את זה אפילו לא הייתה מקורית. אני לא מתלונן, אני מתתי בשירותים בכל מקרה. אבל תנחשו מה? אני חוזר ואני מביא את הצעצועים החדשים שלי איתי"
↑  In Memory of the Unbearable Enigma, P.T., GameSpot (באנגלית אמריקאית)
1 2 3 4 5 6  Jason Coskrey, Kojima's terrifying world of the unknown, The Japan Times, ‏2014-09-26 (באנגלית אמריקאית)
↑  Christopher Grant, Why 'P.T.' is more exciting than 'Silent Hills,' and the future of the video game demo, The Verge, ‏2014-08-21 (באנגלית אמריקאית)
↑  Hideo Kojima and Shinji Mikami Talk Horror Games, Kotaku, ‏2014-10-02 (באנגלית)
↑  https://www.gamedeveloper.com/author/alissa-mcaloon-2, Camera hack reveals PT's ghost is legitimately always just offs, Game Developer, ‏2019-09-09 (באנגלית)
↑  https://www.facebook.com/aaronmamiit, P.T. Hacker Discovers Scene That May Explain What Happened to Lisa, Digital Trends, ‏2019-09-29 (באנגלית)
↑  "PT camera hacker finally confirms the identity of P.T.'s protagonist". Eurogamer.net (באנגלית). 2019-12-14. נבדק ב-2023-07-14.
↑  Owen S. Good, Modder slips the surly bonds of P.T. and explores Silent Hill outside, Polygon, ‏2019-12-21 (באנגלית אמריקאית)
אלול

ערך זה עוסק בחודש בלוח העברי. אם התכוונתם למשמעות אחרת, ראו .
אֱלוּל (מאכדית: ulūlu), הוא חודש בלוח הבבלי ובלוח העברי, השישי במספר לפי המסורת המקראית והשנים-עשר לפי המסורת החז"לית. חודש זה חל בסוף הקיץ והוא מאופיין במנהגי תשובה וסליחות לקראת הימים הנוראים.
בחודש אלול 29 יום. א' באלול חל בימים ראשון, שני, רביעי או שישי.
שם החודש

מקור שמו של החודש, כשמותיהם של שאר החודשים בלוח העברי, הוא מתקופת גלות בבל. יש המקשרים אותו למילה "אולולו", שפירושה באכדית "קציר", היות שהוא חל בסיום תקופת הקציר (באכדית: lulu). בלוח גזר נקרא החודש "ירח קיץ", על שם קיצוץ התאנים בתקופה זו. השם 'אלול' מופיע לראשונה במקרא בספר נחמיה. בקרב עדת ביתא ישראל החודש נקרא לול.
הסבר נוסף לשם הוא "אלל" – בארמית חיפוש. הדבר מבטא את העובדה שחודש אלול הוא חודש התשובה והפשפוש במעשים.
סמליות

מזלו של החודש הוא מזל בתולה. יש המוצאים לכך אסמכתא בפסוק הקושר את המילה בתולה עם תשובה: "שובי בתולת ישראל – שובי אל עריך אלה" (ירמיהו, ל"א, כ'). בלוח השנה במגילות קומראן מזל אלול הוא מזל מאזניים.
אטימולוגיה עממית מייחסת לחודש אלול את ראשי תיבות של הפסוק: אני לדודי ודודי לי (שיר השירים, ו', ג'). לרמוז, כי בחדש אלול, האלוהים קרוב לעם ישראל, ונעשה כדוד להם. כמו כן, ארבע המילים נגמרות בי'. ארבע פעמים י' בגימטריה הן 40, מספר המסמל את ארבעים הימים שבהם היה משה על הר סיני לצורך קבלת התורה, וכנגד ארבעים ימי הרצון שמראש חודש אלול עד יום הכיפורים.
ראשי תיבות נוספים לשם החודש נמצאים בפסוק: ומל ה' אלוהיך את לבבך ואת לבב זרעך (דברים, ל', ו'); להורות שהוא החודש האחרון בשנה, לתקן מה שפגם בשנה שעברה (של"ה דף רי"ג).
רמז נוסף רמזו בפסוק ממגילת אסתר איש לרעהו ומתנות לאביונים (אסתר, ט', כ"ב), לרמז על תיקון העניינים שבין אדם לחברו בתקופה זו.
החודש בהלכה

לדעת רבי מאיר, א' באלול הוא ראש השנה למעשר בהמה. לדעת רבי שמעון ראש השנה למעשר בהמה הוא א' בתשרי, ולכן בן עזאי שחשש לשתי הדעות, הורה ש"האלוליים מתעשרין בפני עצמן" (=את הבהמות שנולדות באלול יש לעשר בנפרד, ולא לצרפן לא לשל השנה שעברה ולא לשל השנה הבאה).
אירועים בהיסטוריה היהודית

בראש חודש אלול עלה משה אל הר סיני, בפעם השלישית, לאחר חטא העגל, כדי לרצות על החטא. לאחר ארבעים יום – ביום הכיפורים – ירד והביא את לוחות הברית השניים.
בכ"ה באלול נברא העולם, והוא משמש יסוד לחשבון התקופות והמולדות.
בתקופת בית שני, השלימו את מלאכת בניית החומה בכ"ה באלול: "ותשלם החומה בעשרים וחמשה לאלול, לחמישים ושנים יום" (נחמיה, ו', ט"ו)
בתור הזהב של פריחת הישיבות ומרכזי התורה בבבל, היה אלול אחד משני ירחי הכלה, בהם היו תלמידי החכמים מתכנסים, כדי לשמוע הלכות יום טוב. באדר היו לומדים את הלכות פסח, ובאלול היו מתכוננים לימים נוראים ולחג הסוכות.
במגילת תענית מופיעים שלושה מועדים בחודש אלול:
ד' באלול – חנוכת חומת ירושלים.
י"ז באלול – יציאת הרומאים מירושלים, כנראה במהלך המרד הגדול.
כ"ב באלול – שבו להרוג משומדים.
על פי מגילת תענית בתרא בז' באלול מתו עשרה מתוך שנים עשר המרגלים כעונש על כך שהוציאו דיבה על הארץ.
עיבור החודש

בתקופה בה היו מקדשים את החודש לפי הראייה היה חודש אלול נמנה עם ששת החודשים בשנה בהם היו יוצאים שליחי בית דין ליישובים המרוחקים ממקום ישיבת הסנהדרין כדי להודיע לעם באיזה יום קידשו את החודש, ובכך יידעו מתי יחול המועד הקרוב – ובחודש אלול: ראש השנה. אף על פי שמזמנו של עזרא הסופר חדלו מלעבר את חודש אלול והוא לעולם היה בן 29 יום, כיוון שבתקופת חז"ל חזרו לעבר את אלול לפעמים, היה צורך לשלוח שליחים.
מנהגי החודש > אמירת סליחות

חודש זה מכונה במסורת "חודש הרחמים והסליחות", מכיוון שהוא מסוגל לתפלות להיענות וכמו שאמרו רבותינו שראשי תיבות אלול הוא אני לדודי ודודי לי, וגם נוהגים בו להשכים ולהרבות בתפילות מיוחדות הנקראות "סליחות". הספרדים והתימנים משכימים לאמירת סליחות מתחילת החודש, ואילו האשכנזים נוהגים באמירת סליחות רק מתחילת השבוע או שבוע וחצי האחרון לפני ראש השנה.
בחסידות מקובל לומר במעלת חודש אלול שבניגוד לשאר השנה בה המלך (האל) נמצא בארמון, באלול "המלך בשדה", כלומר קרוב ונגיש לעם אי לכך הוא זמן מסוגל. על פי חז"ל, לאחר שנשברו הלוחות, משה עלה בפעם השנייה להר סיני בראש חודש אלול, על מנת לקבל את הלוחות השנִיים, וירד לאחר ארבעים יום ביום כיפור.
משמעות מיוחדת נודעה לחודש אלול בקרב אנשי תנועת המוסר המרבים בו בלימוד מוסר ובעריכת חשבון נפש. חשיבותו של החודש בתנועה זו מתבטאת בכתביו של אבי התנועה, רבי ישראל מסלנט, בייחוד באותה איגרת העוסקת כולה בהתנהגות הראויה לחודש זה (איגרת י"ד בספרו "אור ישראל").
מנהגי החודש > אמירת מזמור "לדוד ה' אורי וישעי"

בחלק מקהילות אשכנז נהוג להוסיף בתפילה את המזמור "לדוד ה' אורי וישעי" (תהילים, כ"ז), מראש חודש אלול ועד הושענא רבה פעמיים ביום, בבוקר בתפילת שחרית לאחר אמירת עלינו לשבח בסוף התפילה (ויש שנהגו לאחר אמירת שיר של יום), ובערב בתפילת מנחה לנוסח ספרד, ולנוסח אשכנז בתפילת ערבית. ובכמה מקהילות צפון אפריקה נהגו לומר כל השנה.
אחד הטעמים לאמירת מזמור זה הוא הרמז שכתב מדרש שוחר טוב על פסוקו הראשון של הפרק – "אורי" רומז לראש השנה, "ישעי" ליום הכיפורים ו"ממי אירא" להושענא רבה, או לגרסה אחרת "כי יצפנני בסוכו" על חג הסוכות.
הראשון שמזכיר מנהג זה הוא רבי חיים הכהן, תלמידו המובהק של רבי חיים ויטאל.
מנהגי החודש > תקיעה בשופר

מנהג נוסף הנהוג בקרב יהדות אשכנז הוא לתקוע בשופר בכל ימות החול בחודש אלול. יש נוהגים לתקוע בסיום תפילת שחרית ויש המוסיפים גם בסיום תפילת מנחה או תפילת ערבית. יש הנוהגים לתקוע סדר תקיעות של תשר"ת (תקיעה שברים תרועה תקיעה), ויש הנוהגים לתקוע סדר תשר"ת תש"ת תר"ת. אצל הספרדים התקבל המנהג רק במספר קהילות, בתקופה מאוחרת, ונוהגים לתקוע במהלך אמירת הסליחות בלבד, לפני אמירת המילים "תענו ותעתרו" בקדיש שבסיום הסליחות ויש המוסיפים אף בעת אמירת י"ג מידות.
מקור המנהג הוא כנראה במנהג ארץ ישראל הקדום, והוא נזכר בפיוט לראש חודש אלול מאת רבי פינחס ברבי יעקב הכהן. שני טעמים נאמרו על מנהג התקיעה בשופר בחודש אלול:
א) פרקי דרבי אליעזר: ”בראש חודש אלול אמר הקדוש ברוך הוא למשה: "עלה אלי ההרה", והעבירו שופר בכל המחנה שהרי משה עולה להר שלא יטעו עוד אחר עבודה זרה, והקדוש ברוך הוא נתעלה אותו היום באותו שופר שנאמר: "עלה אלהים בתרועה, ה' בקול שופר", ועל כן התקינו חכמים שיהיו תוקעין בשופר בראש חדש אלול בכל שנה ושנה.”
ב) טעם נוסף מביא רבי יעקב בן אשר, בפתיחת הלכות חודש אלול בספרו הטור ”וכל החדש (תוקעים) – כדי להזהיר ישראל שיעשו תשובה שנאמר (עמוס ג): "אם יתקע שופר בעיר ועם לא יחרדו"”.
מנהגי החודש > אמירת תהילים

בחודש אלול נהוג להרבות באמירת מזמורי תהילים. בספר מטה אפרים מובא מנהג לומר בכל יום מימות החול אחרי התפילה, מראש חודש אלול עד ראש השנה, עשרה מזמורי תהילים בציבור, וכך לסיים את כל התהילים פעמיים (300 מזמורים, כמנין "כַּפֶּר").
בקרב חסידי חב"ד נוהגים לומר בכל יום מימי חודש אלול, עד יום הכיפורים, שלושה פרקי תהילים. את אמירת הפרקים הנותרים משלימים במהלך יום הכיפורים עצמו. מנהג זה מיוחס להוראתו של הבעל שם טוב לתלמידו המגיד ממזריטש.
מנהגי החודש > איחולי כתיבה וחתימה טובה

יש שנהגו להוסיף בחודש אלול בכל איגרת שלומים את האיחול "כתיבה וחתימה טובה".
מנהגי החודש > מנהגים נוספים

היו קהילות שבהם היה השמש מכריז לאחר תפילת מנחה: "שובו בנים שובבים".
ראשי ישיבות מסוימים מהמגזר הליטאי נהגו לאסור על תלמידיהם לערוך נישואין במשך חודש אלול, בטענה כי הדבר פוגע בלימודיהם.
ראו גם

זמן אלול
שבע דנחמתא
לקריאה נוספת

הרב גדליה אוברלנדר, "מנהג תקיעת שופר בחודש אלול: השתלשלותו וקיומו", אור ישראל, לג: צו-קט, 2003
הרבי מליובאוויטש, שערי המועדים – חודש אלול, בהוצאת היכל מנחם, ירושלים, תשס"ה
הרב צבי רייזמן, "תקיעת שופר בחודש אלול - חובת הציבור או חובת היחיד", באתר עולמות
הרב צבי בלוי, "אודות מנהג אמירת מזמור לדוד ה' אורי", בית אהרן וישראל, עג